“แอมะซอน” เตรียมปลด “พนักงาน” เพิ่มอีก 9,000 ตำแหน่ง
“แอมะซอน” เตรียมปลดพนักงานเพิ่มอีก 9,000 ตำแหน่งในอีกไม่กี่สัปดาห์ข้างหน้า เนื่องจากบริษัทได้เพิ่มการจ้างงานเป็นจำนวนมากช่วงแพร่ระบาดโรคโควิด-19 ผนวกกับสภาพเศรษฐกิจทั่วโลกที่ยังคงมีความไม่แน่นอน
“แอมะซอน” เตรียมปลดพนักงานเพิ่มอีก 9,000 ตำแหน่งในอีกไม่กี่สัปดาห์ข้างหน้า เนื่องจากบริษัทได้เพิ่มการจ้างงานเป็นจำนวนมากช่วงแพร่ระบาดโรคโควิด-19
21 มี.ค. 2566

บริษัทแอมะซอน (Amazon) เตรียมปลดพนักงานเพิ่มอีก 9,000 ตำแหน่ง ในอีกไม่กี่สัปดาห์ข้างหน้า อ้างอิงจากประกาศที่นายแอนดี แจสซี ซีอีโอของบริษัทส่งให้กับพนักงานเมื่อวันจันทร์ 20 มีนาคม 2566 ที่ผ่านมา
โดยการประกาศลดพนักงานครั้งล่าสุดของแอมะซอน ถือเป็นหนึ่งในการเลิกจ้างครั้งใหญ่ที่สุดนับตั้งแต่บริษัทอีคอมเมิร์ซชั้นนำจากสหรัฐฯ แห่งนี้ก่อตั้งมา โดยก่อนหน้าเมื่อเดือนพฤศจิกายนที่ผ่านมา บริษัทได้ประกาศปลดพนักงานรอบแรกไปแล้วเป็นจำนวนถึง 18,000 ตำแหน่ง ส่งผลให้ตัวเลขพนักงานที่ถูกปลดเพิ่มขึ้นเป็น 27,000 ตำแหน่ง ตั้งแต่ต้นปีที่ผ่านมา บริษัทเทคโนโลยีหลายแห่งในสหรัฐฯ ประกาศลดพนักงานรวมกันกว่าหลายหมื่นตำแหน่ง
ด้านนายแจสซี กล่าวในจดหมายที่ส่งให้พนักงานว่า สาเหตุหลักของการปลดพนักงานในครั้งนี้ เนื่องจากบริษัทได้เพิ่มการจ้างงานเป็นจำนวนมากในช่วงการแพร่ระบาดของโรคโควิด-19 ผนวกกับสภาพเศรษฐกิจทั่วโลกที่ยังคงมีความไม่แน่นอนในอนาคตอันใกล้นี้ อย่างไรก็ดี นายแจสซียืนยันว่าแอมะซอนจะยังคงมีการจ้างงานในส่วนงานบางส่วนต่อไป
ทั้งนี้ รายงานข่าวระบุว่า พนักงานที่จะได้รับผลกระทบส่วนใหญ่คือพนักงานในแผนก AWS ที่ดูแลระบบคลาวด์ คอมพิวติ้ง (Cloud Computing) แผนกโฆษณา ส่วนธุรกิจเกมออนไลน์ Twitch และทีมงาน PXT ที่ดูแลด้านทรัพยากรมนุษย์
นอกจากนี้ แอมะซอน เปิดเผยเมื่อต้นเดือนที่ผ่านมาว่า จะมีการพักการก่อสร้างอาคารที่ทำการแห่งใหม่ในพื้นที่ทางตอนเหนือของรัฐเวอร์จิเนีย แต่ในส่วนที่ก่อสร้างเสร็จแล้วโครงการนี้จะยังเปิดทำการตามแผนงานเดิมในเดือนมิถุนายนนี้ โดยจะมีพนักงานเข้าทำงานราว 8,000 คน